VEGA præsenterer

**Den elektroniske legesyge fra Blondage fortsætter**

*Esben Andersen og Pernille Smith-Siversens dansable projekt Blondage leger med musiske og lyriske kontraster i et unikt club-univers. Den 27. oktober kan du opleve den dynamiske duo i Lille VEGA.*

Blondage har netop smidt deres seneste udspil på gaden i form af singlen ”Stoned”, som er røget direkte ind som Ugens Uundgåelige på P3. Nummeret er de første toner efter deres selvbetitlede debut-ep fra 2016, hvor især det potente electropop nummer ”Dive” tryllebandt lytterne.

”Stoned” lægger sig fint i tråd med de forrige udgivelser. Den elektroniske lyd er bevaret, men der er skruet ned for det mørke melankolske udtryk og sangen bevæger sig i et drømmende univers, der omhandler kærlighedens til tider tågede tilstand:

*"Vokalerne blev indspillet, mens Pernille sad på gulvet pakket ind i tæpper, morgenen efter en bytur. Det var som om, omkvædet skrev sig selv. Sangen handler om at opleve kærlighed gennem en tåge, lidt som at se sig selv udefra. Alle, der betyder noget for dig, er lige der, og du har aldrig lyst til at tage af sted".* Fortæller Esben Andersen.

**Naive drømme og aggressiv sensualitet**

Deres anmelderroste ep ramte med de eksplosive, elektroniske popsange et nyt forfriskende udtryk, der indbød til dansegulvet. Duoen er med Blondage draget ud på en musikalsk rejse, hvor forelskelsens mani bliver omsat til varme lydbilleder, og med den nye single ”Stoned” fortsætter Blondage ufortrødent deres sondringer i det legesyge club-univers. De to musikere er blevet kaldt elektroniske altmuligmænd og tryllebindende i deres performance. Især hittet “Lost U” viser Pernilles tindrende klare vokal.

**Transformationen til popduo**  
Med Berlin som udgangspunkt har Esben Andersen leget med technoens, electronicaens og poppens mange udtryk sammen med nogle af de mest etablerede dj’s på musikscenen i den tyske hovedstad. Med deres nye udtryk fuldfører makkerparret nu transformationen fra Rangleklods til den elektroniske popduo, de er i dag med tusindvis af fans over det meste af verden.

**Fakta om koncerten**Blondage   
Fredag den 27. oktober, 2017 kl 22.30  
Lille VEGA, Enghavevej 40, 1674 København V  
Billetpris 150 kr. + gebyr  
Billetsalget starter i dag via vega.dk og Billetlugen